Valeri Kirss

**Valeri Kirss** (4. mai 1945 – 12. märts 2026) oli eesti jurist, meediategelane, Eesti missivõistluste traditsiooni taaselustaja ja vanatehnikaentusiast. 

Ta õppis Laiuse, Pedja ja Vaimastvere koolis ning hiljem Jõgeva Keskkoolis. 1973. aastal lõpetas ta Tartu Riikliku Ülikooli õigusteaduskonna. 

Pärast ülikooli lõpetamist töötas Valeri Kirss ettevõttes NGK Linda kümme aastat juriskonsuldina. seejärel Eesti Raadios ja Eesti Televisioonis toimetajana. 

1980. aastatel sai Valeri Kirsist reklaamiklubi Mainor direktor. Just see ametikoht viis ta kokku ürituste korraldamisega.

## Miss Estonia

1988. aasta alguses esines Valeri Kirss Eesti Raadio uusaastasaates külalisena. Vestluse käigus pakkus ta välja idee korraldada Eestis taas iludusvõistlus. Reklaamiklubi Mainor juhatus ostis Kirsilt 1988. aasta kevadel 350 rubla eest Miss Estonia võistluse stsenaariumi ja aastase tegevusplaani. Sama aasta 3. mail kuulutati ajalehes Noorte Hääl välja üle-eestiline iludusvõistlus "Miss Estonia 1988".

Esimene suurem eelvõistlus toimus 4. juunil 1988 Tallinnas Poliitharidusmajas, kus valiti Miss Tallinn 1988. Võitjaks osutus Heli Mets. Suve jooksul toimusid regionaalsed konkursid: Pärnus valiti Rannamiss, Võsul Viru Miss ning Elvas Miss Livoonia. Need sündmused tõid kokku tuhandeid pealtvaatajaid.

"Miss Estonia 1988" finaal toimus 12. novembril Tallinnas. Neljatunnisest finaalist tegi otseülekande Eesti Televisioon, üritust ja telesaadet juhtis Vahur Kersna. Žüriisse kuulusid teiste seas kirjanik Enn Vetemaa, kunstnik Jüri Arrak, filmitegija Mark Soosaar, humorist Priit Aimla ja Miss Soome konkursi korraldaja Pertti Himberg.

Miss Estoniaks 1988 sai Heli Mets, esimeseks printsessiks Sigrid Sepp ja teiseks printsessiks Eha Urbsalu.

Valeri Kirss tegutses Miss Estonia peakorraldaja, stsenaristi ja mänedžerina veel 25 aastat. Tema eestvedamisel sündis lisaks Miss Estoniale veel mitu regionaalset ja rahvusvahelist konkurssi, näiteks Miss Tallinn, Miss Livoonia, Miss Viroonia ja Miss Baltic Sea.

## Vanatehnikaklubi Unic ja armastus vanatehnika vastu
Valeri Kirss ostis oma esimese vanasõiduki – 1939. aasta Mercedes-Benz 170V – 1975. aastal. Ühtlasi tekkis tal mõte luua Eesti oma vanasõidukite klubi. 4. oktoobril 1975 kutsus ta Tallinnas kokku esimesed huvilised. Sellest kokkusaamisest kasvas välja hobiklubi Unic, mille ametlik asutamiskoosolek toimus 31. jaanuaril 1976 Ajakirjandusmajas. Kirss juhtis klubi ligi 20 aastat ning oli paljude suurürituste peakorraldaja. Tema eestvedamisel toimusid paraadid, kokkutulekud ja näitused, mis tõid kokku tuhandeid huvilisi ning aitasid kujundada Eesti vanatehnika liikumise traditsiooni.

Aastate jooksul täiendas Kirss järjest ka enda vanasõidukite kogu. 4. mail 2006 avati selle baasil Virtsu mõisa moonakamajas Kirsi vanasõidukite muuseum, mis oli külastajatele avatud igal suvel. 2025. aasta sügisel muuseum suleti. Sulgemise peamiseks põhjuseks toodi omaniku kõrge iga ja raskused muuseumi ülalpidamisel. Valeri Kirsi soov oli, et ajalooliselt väärtuslik kogu jääks tervikuna Eestisse. 2025. aasta novembris selgus, et Kirsi kogu kõige vanemad sõidukid on deponeeritud Eesti Maanteemuuseumi kogudesse. Juba 2026. aastal saab osa Kirsi kogu vanasõidukitest näha muuseumi uues püsiekspositsioonis. Terve tema tõldade kogu on läinud Laitse Ralliparki Üllar Suvemaa erakogusse, kus sõidukid restaureeritakse ja hiljem avalikult eksponeeritakse. Üksikud Kirsi haruldasemad uunikumautod on leidnud aga uued omanikud, kes jätkavad sõidukite käigushoidmist, taastamist ja Valeri Kirsi pärandi väärtustamist.

## Isiklikku
Valeri Kirss abiellus 24. detsembril 1982 arhitekt Anu Kuningaga. Neil on kaks last: tütar Liilit ja poeg Aaro.

## Viited